มันนี่ทูเดย์
ประธานสลากฯ รับแก้หวยแพงล้มเหลว
29 ต.ค. 2557

ประธานสลากฯ รับแก้หวยแพงล้มเหลว
นายสมชัย สัจจพงษ์ อธิบดีกรมศุลกากร ประธานกรรมการสำนักงานสลากกินแบ่งรัฐบาล กล่าวยอมรับว่า การแก้ไขปัญหาสลากแพงล้มเหลว ไม่สามารถทำให้ขายสลากได้ตามราคาหน้าสลากฉบับละ 80 บาท เพราะขณะนี้ขายที่ 110120 บาท ซึ่งคณะกรรมการได้ยืนยันกับทุกฝ่ายในที่ประชุมอย่างชัดเจนว่า ให้ดำเนินการเอาผิดกับผู้ที่ได้โควตาขายปลีกแต่ไม่ได้นำไปขายจริง โดยนำไปขายต่อให้พ่อค้าคนกลาง ซึ่งได้สั่งการให้ผู้บริหารสำนักงานสลากฯ เข้มงวดและไปตรวจสอบรายย่อยที่ไม่ได้ขึ้นทะเบียนโควตาแต่มีสลากขาย ว่าได้รับสลากขึ้นทะเบียนที่ปั๊มตรามาจากบุคคลใด และทำการยึดโควตาทันที แต่ไม่ได้สั่งการให้ไปจับผู้ค้ารายย่อยที่ไม่ได้รับโควตา อย่างไรก็ตาม มาตรการนี้เป็นการแก้ไขระยะสั้น ส่วนระยะยาวต้องแก้ไขกฎหมายที่จะมีการระดมความคิดเห็นในวันที่ 30 ต.ค.นี้
บสย.จับมือซิป้าหาช่องค้ำเอสเอ็มอีที่มีนวัตกรรม
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวว่า บสย.ร่วมกับสำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) หรือซิป้าเชิญผู้บริหารสถาบันค้ำประกันสินเชื่อเกาหลีใต้ ที่มีความเชี่ยวชาญการตีมูลค่านวัตกรรมมาเป็นหลักทรัพย์เพื่อใช้ค้ำประกันสินเชื่อ มาให้ความรู้ถึงการตีมูลค่านวัตกรรมของผู้ประกอบการ ตั้งเป้าจะดำเนินการให้เสร็จภายในปีหน้า เพื่อที่จะให้ผู้ประกอบการใช้นวัตกรรม ทั้งเทคโนโลยีและองค์ความรู้ต่างๆ มาเป็นหลักทรัพย์ใช้ค้ำประกันกู้เงินกับสถาบันการเงินได้ โดยมี บสย.เป็นผู้ช่วยค้ำประกันอีกส่วนหนึ่ง